
A nanoezüst hatásainak vizsgálata zebradánión (Danio rerio)

A vízipenészek okozta megbetegedések (Saprolegniosis) a legrégebben ismert halbetegségek közé tartoznak, amelyek elsősorban, a mesterséges ikrakeltetés során okoznak jelentős problémákat a haltenyésztésben. A leggyakrabban alkalmazott vízipenész elleni szer a malachitzöld, valamint a formalin. Mivel ezek az anyagok erősen toxikus hatásúak, az Európai Unió egyértelműen törekszik a betiltásukra, azonban ma még nincs olyan szer, ami kiválthatná használatukat. Helyettesítésükre megfontolandó alternatíva lehet a különböző nanoanyagok (elsősorban a nanoezüst) alkalmazása, azonban ezek hosszú távú környezeti és fiziológiai hatásáról még keveset tudunk. Egy a nanoanyagokra kidolgozott sikeres ikrakeltetési eljárás kifejlesztéséhez elengedhetetlenül szükséges ezen ismeretek megszerzése. A fentiek alapján munkánk során célul tűztük ki a nanoezüst hosszútávú hatásának vizsgálatát az anyahalak szervezetére, valamint a fejlődő embriókra kifejtett közvetlen és közvetett hatások megimserését. A hosszútávú vizsgálat során félstatikus rendszerben, 5 héten keresztül tartottunk vad típusú (AB) zebradánió nőstényeket 0,5 mg/L és 1 mg/L koncentrációjú nanoezüst oldatban. A nőstényeket hetente ívattuk, majd vizsgáltuk az így nyert ikrák számát, termékenyülési arányát, valamint a fejlődő embriók morfológiai elváltozásait. A vizsgálat végén szövettani metszeteket készítettünk az ikrásokból, majd a toxikológiai szempontból fontos szerveken kerestük a kezelés hatására bekövetkezett elváltozásokat. A kísérlet második részében vese, idegrendszer és vér-vérér transzgenikus zebradániók héjazott és héjazatlan ikráit kezeltük 5, 10, 20, 50 és 100 mg/L-es nanoezüst koncentrációkkal. A kezelés végén fénymikroszkóppal vizsgáltuk az embriók morfológiai elváltozásait, fluoreszcens mikroszkóppal pedig az adott szervben fellépő esetleges torzulásokat. Eredményeink alapján elmondható, hogy az 5 hét alatt a nanoezüst kitettség nem gyakorolt szignifikáns csökkenést az ikraszámra és a termékenyülési arányra, valamint jelentős morfológiai elváltozásokat sem okozott az embriókban. A vizsgálat során a kezelt nőstények érzékenységében nagyfokú egyedi eltéréseket tapasztaltunk. A szövettani vizsgálatok során különböző mértékű elváltozásokat figyeltünk meg. Az ikrák kezelése során arra a következtetésre jutottunk, hogy az ikrahéj bizonyos szinten megvédi a fejlődő embriókat a nanoezüst hatásaitól. A transzgenikus embriók vizsgálata során megállapítottuk, hogy az idegrendszer fejlődésére nem gyakorol negatív hatást a nanoezüst, azonban a vese fejlődésében és különösen a vérerekben és a vérképző szervekben jelentős elváltozásokat tapasztaltunk.
Egyre több területen alkalmazzák a nano részecskéket, habár pontos hatásmechanizmusa nem ismert ezen új, ígéretes tulajdonságokkal rendelkező anyagoknak. Bár a fenti eredmények elősegíthetik a későbbiekben elvégzett vizsgálatok tervezését, a nanoezüst keltetőházi alkalmazása csak további kísérletek után lehetséges.



